|  |  |
| --- | --- |
| Ügyiratszám: C/741-3/2025.  Előterjesztő: Dr. Csáky András polgármester  Szakmai előterjesztő: Dr. Gujka Attila irodavezető  Ügyintéző: Zsámberger Katalin ügyintéző | **Tárgy:** Szerződéskötés mobil készülékekben üzemeltetett havi díjas előfizetői kártyákra |
|  |

**ELŐTERJESZTÉS**

Cegléd Város Önkormányzata Képviselő-testületének

**2025. január 23-i ülésére**

**Tisztelt Képviselő-testület!**

Cegléd Város Önkormányzata és a Magyar Telekom Nyrt. (székhelye: 1097 Budapest, Könyves Kálmán krt. 36.) 2023-ban 24 hónap határozott időtartamú Előfizetői keretszerződést kötött a mobil kézi készülékekben üzemeltetett havi díjas előfizetői kártyákra (jelenleg 141 db SIM kártyával rendelkezünk), mely keretszerződés idén januárban lejár.

Az új 24 hónapra szóló keretszerződés megkötése érdekében két ajánlat érkezett. Ajánlatot nyújtott be a **Magyar Telekom Nyrt.** (székhelye: 1097 Budapest, Könyves Kálmán krt. 36.), valamint a **Yettel Magyarország Zrt.** (székhelye: 2045 Törökbálint, Pannon út 1.).

A szolgáltatók által nyújtott ajánlatok részleteit az alábbi táblázat tartalmazza:

|  |  |  |  |  |
| --- | --- | --- | --- | --- |
| **Szolgáltató** | **SIM kártyák száma** | **Adatforgalom** | **Havi bruttó költség/SIM kártya**  **(telefon+internet)** | **Éves bruttó költség** |
| **Magyar Telekom Nyrt.** | 135 | 8 GB | 2.827 Ft | 4.579.740 Ft |
| 1 | 12 GB | 4.349 Ft | 52.188 Ft |
| 5 | korlátlan | 7.804 Ft | 468.240 Ft |
|  |  |  | **összesen:** | **5.100.168 Ft** |

|  |  |  |  |  |
| --- | --- | --- | --- | --- |
| **Szolgáltató** | **SIM kártyák száma** | **Adatforgalom** | **Havi bruttó költség/SIM kártya**  **(telefon+internet)** | **Éves bruttó költség** |
| **Yettel Magyarország Zrt.** | 135 | 8 GB | 4.097 Ft | 6.637.140 Ft |
| 1 | 20 GB | 5.081 Ft | 60.972 Ft |
| 5 | korlátlan | 7.589 Ft | 455.340 Ft |
|  |  |  | összesen: | 7.153.452 Ft |
|  |  |  | egyszeri jóváírás: | -500.000 Ft |
|  |  |  | **összesen:** | **6.653.452 Ft** |

A benyújtott ajánlatok közül az alacsonyabb összegű ajánlatot a **Magyar Telekom Nyrt.** (székhelye: 1097 Budapest, Könyves Kálmán krt. 36.) **nyújtotta be**, ezért javaslom, hogy Cegléd Város Önkormányzata a mobil készülékekben üzemeltetett havi díjas előfizetői kártyákra az előfizetői keretszerződést 24 hónapos határozott időtartamra ezen szolgáltatóval kösse meg.

Az előterjesztést a **Gazdasági Bizottság** és a **Pénzügyi Ellenőrző Bizottság** véleményezi. A bizottság véleménye – jegyzőkönyvi kivonat formájában – a képviselő-testület ülésén kerül ismertetésre.

A döntéshozatal Magyarország helyi önkormányzatairól szóló 2011. évi CLXXXIX. törvény 46. § (1) bekezdése alapján, a (2) bekezdésben foglaltakra figyelemmel **nyilvános ülés** keretében, az 50. § rendelkezései alapján - figyelemmel a KT. SzMSz 59. § *3)* pontjának rendelkezéseire – **minősített** többségű szavazati arányt igényel.

Cegléd, 2025. január 8.

**Dr. Csáky András**

polgármester

**Határozati javaslat**

Cegléd Város Önkormányzatának Képviselő-testülete:

1. Dönt arról, hogy a mobil készülékekben üzemeltetett havi díjas előfizetői kártyákra az előfizetői keretszerződést 24 hónapos határozott időtartamra a Magyar Telekom Nyrt-vel (székhelye: 1097 Budapest, Könyves Kálmán körút 36., adószáma: 10773381-2-44) köti meg 2025. január 23. napjától.
2. Felhatalmazza a polgármestert az 1. pont szerinti előfizetői keretszerződés aláírására.
3. Utasítja a Ceglédi Közös Önkormányzati Hivatalt, hogy a szükséges intézkedéseket megtegye.

Határidő: 2025. január 31. Felelős: Dr. Csáky András polgármester

A határozatot kapja:

1. Ügyintéző

2. Pénzügyi Iroda helyben

Az előterjesztést láttam:

Dr. Diósgyőri Gitta

címzetes főjegyző